[{"text_idx": "#000001", "text": "Adroddiad Effaith a Chyrhaeddiad 2018-19"}, {"text_idx": "#000004", "text": "Roedd 2018 yn nodi deng mlynedd ers i ro\u0302l y Comisiynydd \u2013 y gyntaf o\u2019i math yn y byd \u2013 gael ei sefydlu, ac mae pobl hy\u0302n wedi cael budd sylweddol drwy ddylanwadu ar bolisi\u0308au ac arferion, drwy graffu ar y Llywodraeth a chyrff cyhoeddus gan eu dwyn i gyfrif, drwy adolygiadau a chanllawiau ffurfiol, a drwy roi cymorth gwaith achos uniongyrchol i bobl hy\u0302n."}, {"text_idx": "#000005", "text": "Hoffwn ddiolch i fy rhagflaenwyr, Ruth Marks a Sarah Rochira, am bopeth y maent wedi\u2019i gyflawni i bobl hy\u0302n yng Nghymru dros y degawd diwethaf, ac am osod seiliau mor gadarn ar gyfer fy ngwaith fel Comisiynydd. Hefyd, hoffwn ddiolch i fy nhi\u0302m am eu gwaith caled a\u2019u cefnogaeth yn ystod cyfnod o bontio sylweddol. Mae\u2019r adroddiad hwn yn trafod y gwaith a gafodd ei wneud ar ddiwedd cyfnod Sarah fel Comisiynydd, a fy ngwaith i fy hun o rymuso ac ysgogi newid ar gyfer pobl hy\u0302n ers mis Awst 2018."}, {"text_idx": "#000006", "text": "Ers dechrau\u2019r swydd, rwyf wedi teithio ar hyd a lled Cymru yn cwrdd ac yn siarad a\u0302 phobl hy\u0302n o ystod amrywiol o gefndiroedd, yn ogystal a\u0302 sefydliadau sy\u2019n gweithio gyda phobl hy\u0302n ac ar eu rhan, i glywed yn uniongyrchol ganddynt am eu profiadau o dyfu\u2019n hy\u0302n yng Nghymru, a\u2019u meddyliau a\u2019u syniadau am y newid sydd ei angen a\u2019r ffyrdd y gellid creu gwelliannau."}, {"text_idx": "#000007", "text": "Mae\u2019r ymgynghoriad hwn, a oedd yn cynnwys rhaglen helaeth o ymgynghori a\u0302 phobl hy\u0302n a rhanddeiliaid, wedi helpu i ddatblygu fy strategaeth \u2013 Gwneud Cymru y lle gorau yn y byd i heneiddio \u2013 sy\u2019n nodi\u2019r camau y byddaf yn eu cymryd dros y tair blynedd nesaf i wella bywydau pobl hy\u0302n."}, {"text_idx": "#000008", "text": "Bydd fy ngwaith yn canolbwyntio ar dair prif flaenoriaeth \u2013 rhoi diwedd ar wahaniaethu ar sail oedran, atal cam-drin pobl hy\u0302n a galluogi pawb i heneiddio\u2019n dda."}, {"text_idx": "#000009", "text": "Mae gen i ro\u0302l unigryw i\u2019w chwarae wrth fynd i\u2019r afael a\u0302\u2019r blaenoriaethau hyn a byddaf yn gwneud ystod eang o waith yn unol a\u0302 phob un ohonynt. Fodd bynnag, rhan arall o fy ro\u0302l i yw annog pobl eraill i fynd i\u2019r afael a\u0302\u2019r materion hyn a gweithio gyda\u2019i gilydd i sicrhau newid. Dyma rywbeth a fydd ond yn cael ei gyflawni drwy ymdrech gyson ar y cyd ym mhob rhan o\u2019r gymdeithas. Byddaf yn dal i weithio er mwyn grymuso pobl hy\u0302n a sicrhau bod ganddynt lais cryf y mae pobl yn gwrando arno ac yn gweithredu arno."}, {"text_idx": "#000010", "text": "Yn ogystal, byddaf yn tynnu sylw at y cyfraniad sylweddol y maent yn ei wneud i\u2019r gymdeithas, ochr yn ochr a\u0302 diogelu a hyrwyddo hawliau pobl hy\u0302n a herio gwasanaethau a chyrff cyhoeddus pan na fydd yr hawliau hyn yn cael eu cynnal."}, {"text_idx": "#000011", "text": "Fel Comisiynydd, byddaf yn datgan yn glir pan fydd angen gwelliannau ac yn tynnu sylw at faterion a methiannau mewn polisi\u0308au ac arferion a effeithir yn negyddol ar ansawdd bywyd pobl hy\u0302n. Ond, byddaf hefyd yn rhoi sylw i arferion da, gan gydnabod yr hyn y mae llawer o unigolion a sefydliadau ledled Cymru eisoes yn ei wneud i sicrhau mai Cymru yw\u2019r lle gorau yn y byd i heneiddio. Byddaf yn annog ac yn hyrwyddo dulliau gweithredu arloesol ac effeithiol sy\u2019n gwneud gwahaniaeth cadarnhaol i fywydau pobl hy\u0302n er mwyn darparu\u2019r dulliau hynny\u2019n ehangach ledled Cymru."}, {"text_idx": "#000012", "text": "Er bod heneiddio yn brofiad cadarnhaol i lawer o bobl, nid yw hyn yn wir i bawb, yn enwedig i\u2019r rheini sydd fwyaf agored i niwed. Mae angen gwneud llawer mwy i sicrhau bod pob person hy\u0302n yn gallu cael yr ansawdd bywyd gorau, yn gallu cadw\u2019n heini a chymryd rhan, yn gallu cael gafael ar y gwasanaethau a\u2019r cymorth sydd eu hangen arnynt, ac yn gallu gwneud y pethau sy\u2019n bwysig iddynt."}, {"text_idx": "#000013", "text": "Dyna pam mae hi mor bwysig i ni fod yn uchelgeisiol o ran yr hyn rydym am ei gyflawni ar gyfer pobl hy\u0302n a pham, fel Comisiynydd, y byddaf yn gweithio i sicrhau mai Cymru yw\u2019r lle gorau yn y byd i heneiddio."}, {"text_idx": "#000014", "text": "Adroddiad Blynyddol a Datganiadau Ariannol 2021-22"}]